Ehdotus NEUVOSTON LAUSUNTO Alankomaiden talouskumppanuusohjelmasta /* COM/2013/0910 final - 2013/0397 (NLE) */





2013/0397 (NLE) Ehdotus NEUVOSTON LAUSUNTO Alankomaiden talouskumppanuusohjelmasta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 473/2013[1] ja erityisesti sen 9 artiklan 4 kohdan, ottaa huomioon Euroopan komission ehdotuksen, sekä katsoo seuraavaa: (1) Vakaus- ja kasvusopimuksella pyritään varmistamaan talousarviota koskeva kurinalaisuus koko unionissa, ja siinä asetetaan puitteet julkisen talouden liiallisten alijäämien ehkäisemiselle ja korjaamiselle. Sen tavoitteena on terve julkinen talous, jolla pyritään vahvistamaan hintavakauden edellytyksiä sekä rahoitusvakauden tukeman vahvan ja kestävän kasvun edellytyksiä. Näin tuetaan kestävää kasvua ja työllisyyttä koskevien unionin tavoitteiden saavuttamista. (2) Alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä 21 päivänä toukokuuta 2013 annetussa Euroopan parlamentin ja neuvoston asetuksessa (EU) N:o 473/2013 vahvistetaan säännökset, joilla tehostetaan finanssipolitiikan seurantaa euroalueella ja varmistetaan, että kansalliset talousarviot ovat yhdenmukaisia vakaus- ja kasvusopimuksen sekä talouspolitiikan eurooppalaisen ohjausjakson yhteydessä annetun talouspolitiikan ohjauksen kanssa. Koska puhtaasti finanssipoliittiset toimet eivät ehkä riitä varmistamaan, että liiallinen alijäämä korjautuu pysyvästi, saattaa olla tarpeen toteuttaa myös muita politiikkatoimenpiteitä ja rakenneuudistuksia. (3) Asetuksen (EU) N:o 473/2013 9 artiklassa säädetään menettelyistä, joiden mukaisesti liiallisia alijäämiä koskevassa menettelyssä olevat euroalueen jäsenvaltiot toimittavat niiltä edellytetyt talouskumppanuusohjelmat. Talouskumppanuusohjelmissa, joissa esitetään toimenpidesuunnitelma liiallisen alijäämän korjaamiseksi tehokkaasti ja pysyvästi, olisi eriteltävä tärkeimmät finanssipoliittiset ja rakenteelliset uudistukset, erityisesti vero-, eläke- ja terveydenhuoltojärjestelmiin sekä julkisen talouden kehyksiin liittyvät uudistukset, joiden avulla liiallinen alijäämä voidaan korjata pysyvästi. (4) Neuvosto hyväksyi 2 päivänä joulukuuta 2009 Euroopan unionin toiminnasta tehdyn sopimuksen, jäljempänä ’SEUT-sopimus’, 126 artiklan 6 kohdan nojalla päätöksen, jolla Alankomaat asetetaan liiallisia alijäämiä koskevaan menettelyyn. Neuvosto hyväksyi 21 päivänä kesäkuuta 2013 126 artiklan 7 kohdan nojalla tarkistetun suosituksen. Tässä yhteydessä Alankomaita kehotettiin esittämään talouskumppanuusohjelma viimeistään 1 päivänä lokakuuta 2013. (5) Alankomaat toimitti komissiolle ja neuvostolle 30 päivänä syyskuuta 2013 asetuksen (EU) N:o 473/2013 9 artiklan 3 kohdassa ja 17 artiklan 2 kohdassa säädettyä määräaikaa noudattaen talouskumppanuusohjelman, jossa määritetään erityisesti finanssipoliittiset rakenneuudistukset, joilla pyritään varmistamaan liiallisen alijäämän korjaaminen tehokkaasti ja pysyvästi (maakohtainen suositus 1). Talouskumppanuusohjelma sisältää myös toimenpiteitä, joiden tarkoituksena on vastata neuvoston 9 päivänä heinäkuuta 2013 Alankomaille antamiin laajempiin maakohtaisiin suosituksiin: velkojen ja niihin liittyvien taloudellisten riskien rajoittaminen asunnonostomarkkinoilla; kiertonopeuden lisääminen asunnonostomarkkinoilla, tuetun vuokra-asuntosektorin toiminnan ja vuokra-asuntojen jakamisen parantaminen; yksityisen vuokra-asuntosektorin edistäminen (maakohtainen suositus 2), eläkerahastojen taloudellisen valvonnan parantaminen mahdollistamalla riskien ja tavoitteiden välisen tasapainon parantamisen myös sukupolvien välisestä näkökulmasta; työeläkkeiden vuotuisen karttumisprosentin alentaminen ottaen huomioon eläkeiän nostamisesta johtuvan pitemmän karttumisajan; ikääntyneiden työntekijöiden työllistettävyyden parantaminen; pitkäaikaishoitojärjestelmän tarkistus (maakohtainen suositus 3); työvoimaosuuden parantaminen ja työmarkkinasiirtymien edistäminen (maakohtainen suositus 4). Alankomaiden alustavassa talousarviosuunnitelmassa ilmoitettujen vuotta 2014 ja sen jälkeistä aikaa koskevien, julkisen talouden vakauttamiseksi toteutettavien lisätoimenpiteiden lisäksi talouskumppanuusohjelmassa luetellaan uusia finanssipoliittisia ja rakenteellisia toimenpiteitä, jotka koskevat budjettisääntöjen soveltamista kattavammin alue- ja paikallishallinnossa. Talouskumppanuusohjelmassa lueteltujen, maakohtaiset suositukset 2–4 kattavien toimenpiteiden toteutus oli jo suureksi osaksi alkanut ennen viimeisten maakohtaisten suositusten antamista. (6) Finanssipoliittiset rakennetoimenpiteet, jotka Alankomaat aikoo toteuttaa, koskevat erityisesti finanssipoliittisten sääntöjen kodifiointia, johon liittyy sääntöjen kattavampi soveltaminen alue- ja paikallishallinnon tasolla, mikä tukee kansallisen finanssipoliittisen kehyksen lujittamista. Yhdessä vuoden 2014 alustavaan talousarviosuunnitelmaan sisältyvien ylimääräisten julkisen talouden vakauttamistoimenpiteiden kanssa kyseisten toimenpiteiden voidaan odottaa tukevan liiallisen alijäämän korjaamista kestävällä tavalla ja tasapainoisen julkisen talouden rakenteellisen rahoitusaseman keskipitkän aikavälin tavoitteen saavuttamista. (7) Toimenpiteiden, joiden tarkoituksena on parantaa asuntomarkkinoiden toimintaa, voidaan odottaa vähentävän asteittain asunnonoston velkarahoituksen tukemista ja maksukyvyttömyysriskiä, joka valtiolle aiheutuu kansallisesta asuntolainojen takausjärjestelmästä. Varainsiirtoveron alentamisella on hintansa, sillä se merkitsee verotulojen menetystä, mutta sen odotetaan parantavan kysynnän ja tarjonnan välistä tasapainoa ja pääomien kohdentamista asuntomarkkinoilla. Tärkeimmät näistä toimenpiteistä sisältyivät jo kansalliseen uudistusohjelmaan. Yleisesti ottaen ne näyttävät olevan oikeasuuntaisia, mutta niitä on seurattava ja mahdollisesti mukautettava, jotta voidaan varmistaa, että ne ovat riittävä vastaus asiaa koskevaan maakohtaiseen suositukseen (maakohtainen suositus 2). (8) Eläkerahastojen toimintaa parantavien toimenpiteiden voidaan odottaa vähentävän järjestelmän verotukia ja samalla tukevan ikääntyneiden työntekijöiden työllistymistä. Toimenpiteiden voidaan odottaa parantavan pitkäaikaishoitojärjestelmän tehokkuutta, jos ennustetut tulokset saavutetaan, ja edistävän siten julkisen talouden kestävyyttä. Täytäntöönpanon yksityiskohtiin ja niiden taloudellisiin ja talousarviota koskeviin vaikutuksiin liittyy kuitenkin vielä riskejä samoin kuin siihen vaikutukseen, joka niillä on todellisiin eläkemaksuihin. Koska toimenpiteiden toteutus on vielä kesken, politiikkasuunnitelmien vaikutusta ja niiden panosta julkisen talouden kestävyyttä koskevien haasteiden ratkaisemiseen on analysoitava edelleen. (9) Työvoimaosuuden lisäämiseksi toteutettaviin toimenpiteisiin sisältyy verohyvitysten siirtomahdollisuuden muutoksia ja useiden korvausten ja työttömyysetuuksien uudistuksia. Myös näillä toimenpiteillä voidaan odottaa olevan myönteinen vaikutus julkisen talouden rahoitusasemaan. Suunnitelman mukaan toimenpiteiden toteutus alkaa kuitenkin hitaasti, mikä johtuu myös sopimuksista, jotka on tehty niiden toteuttamisesta työmarkkinaosapuolten kanssa. Tärkeimmät näistä toimenpiteistä sisältyivät jo kansalliseen uudistusohjelmaan. Nopeampi toteutus parantaisi työmarkkinoiden toimivuutta ja tukisi talouskasvua, ON HYVÄKSYNYT TÄMÄN LAUSUNNON: Talouskumppanuusohjelma, jonka Alankomaat esitti komissiolle ja neuvostolle 30 päivänä syyskuuta 2013, sisältää pitkälti riittävän joukon finanssipoliittisia ja rakenteellisia uudistuksia, jotka edistäisivät liiallisen alijäämän tehokasta ja pysyvää korjaamista. Talouskumppanuusohjelmassa toistetaan sitoutuminen viimeisessä kansallisessa uudistusohjelmassa esitettyihin uudistuksiin ja annetaan lisätietoja eräiden toimenpiteiden toteutuksesta uudistusohjelman esittämisen jälkeen sekä jatkotoimien määräajoista. Erityisesti aikataulu toimenpiteille, joita on suunniteltu työmarkkinoita koskevan maakohtaisen suosituksen noudattamiseksi, näyttää viivästyttävän tämän osa-alueen keskeisiä uudistuksia. Vaikka talouskumppanuusohjelmassa annetaan kaikista toimenpiteistä yksityiskohtaisia tietoja, siinä ei ole tietoja toimenpiteiden toteutusaikana esiintyvistä haasteista ja riskeistä. Sen vuoksi Alankomaita kehotetaan seuraavassa kansallisessa uudistusohjelmassaan ja vakausohjelmassaan toimittamaan lisätietoja suunniteltujen uudistusten toteutuksesta ja varmistamaan, että talouspolitiikan eurooppalaisen ohjausjakson puitteissa annetut maakohtaiset suositukset toteutetaan. Komissio ja neuvosto seuraavat uudistusten täytäntöönpanoa talouspolitiikan eurooppalaisen ohjausjakson yhteydessä. Tehty Brysselissä Neuvoston puolesta Puheenjohtaja [1] EUVL L 140, 27.5.2013, s. 11.